寄上韓愈侍郎
作者：王建
朝代：唐

paragraphs: 重登大學領儒流，學浪詞鋒壓九州。
不以雄名疎野賤，唯將直氣折王侯。
詠傷松桂青山瘦，取盡珠璣碧海愁。
敍述異篇經總別，鞭驅險句最先投。
碑文合遣貞魂謝，史筆應令諂骨羞。
清俸探將還酒債，黃金旋得起書樓。
參來擬設官人禮，朝退多逢月閣遊。
見說雲泉求住處，若無知薦一生休。